
A tanulási zavarok kialakulásának megelőzése – Képességfejlesztő játékok gyűjteménye - Varázsdoboz játékgyűjtemény -

Több éves óvodapedagógusi munkám során egyre erősödött bennem a felismerés, hogy vannak olyan gyermekek az óvodákban, akik fejlesztéséhez, iskolaérettségük eléréséhez nem elégséges a hagyományos óvodai fejlesztés. A téma után kutatva rábukkantam néhány szakirodalomra, amelyek a prevenció lehetőségét mutatják be. A gyógypedagógus képzés során a tanulásban akadályozottak szakon fogalmazódott meg bennem, hogy az eddig sikeresen kipróbált fejlesztő játékokat, fejlesztési módszereket és a háttér szakirodalom vonatkozásait egy prevenciós programban foglaljam össze. A Micimackó Óvodai Prevenciós Program elkészülésekor már tudtam, hogy játékgyűjteményt is készítek, a komplexitás miatt. A kérdés csak az volt, hogy milyen formában készítsem el.
A szakirodalmakból feltártam az óvodai fejlődésmenetet, a szakma által használt képesség felosztásokat, elnevezéseket. Ezt olyan mélységig tettem, hogy a témában kevésbé tájékozott, vagy kezdő óvodapedagógusok számára is érthetővé, átláthatóvá tegyem a teoretikus anyagot. Több mint 50 nyomtatott játékgyűjteményt és internetes portált tanulmányoztam át, hogy a legkiterjedtebb kiadványt állíthassam össze.
Hipotézisem beigazolódott. Az óvodapedagógusok többsége nehézségekbe ütközik a szak- és szakértői vélemények értelmezésekor, a fejlesztési tervek elkészítésekor. Az óvodapedagógusok többsége a játékban történő fejlesztést helyezi előnybe, ezért a probléma megoldására a játékgyűjteményt javaslom.
A prevenciós programhoz kapcsolódva a Képességfejlesztő játékgyűjtemény távlati célja: hogy a Micimackó Óvodai Prevenciós Programot több óvoda is alkalmazza, ezért ezekben az óvodákban sor kerül a játékgyűjtemény kipróbálására is. Tudom, hogy munkám segítséget nyújt az óvodákban dolgozó kolléganőknek, és hasonló pozitív eredményeket érnek el az SNI-s, a BTM-es, és a halmozottan hátrányos helyzetű gyermekek fejlesztése során, mint én.
A játékgyűjtemény szélesebb körben való alkalmazásával, és kontrollcsoportos vizsgálattal bizonyítást nyert a fejlesztő foglalkozások valódi értéke a spontán fejlődés mellett. Ezeket az eredményeket összesítem és értékelem a kutatásomban. Ennek birtokában lehetőség nyílik arra, hogy a program és a játékgyűjtemény ne csak mikrotérségi szinten, hanem megyei, regionális, vagy országos színtéren is megismerhető, alkalmazható módszerré váljon!



